Lieta C‑372/17

Vision Research Europe BV

pret

Inspecteur van de Belastingdienst/Douane kantoor Rotterdam Rijnmond

(Rechtbank Amsterdam lūgums sniegt prejudiciālu nolēmumu)

Lūgums sniegt prejudiciālu nolēmumu – Kopējais muitas tarifs – Tarifu pozīcijas – Preču klasifikācija – Kamera ar energoatkarīgu atmiņu, no kuras, izslēdzot kameru vai uzņemot jaunus attēlus, ierakstītie attēli tiek izdzēsti – Kombinētā nomenklatūra – Apakšpozīcijas 85258019 un 85258030 – Skaidrojumi – Interpretācija – Īstenošanas regula (ES) Nr. 113/2014 – Interpretācija – Spēkā esamība

Kopsavilkums – Tiesas (devītā palāta) 2018. gada 13. septembra spriedums

Muitas savienība – Kopējais muitas tarifs – Tarifu pozīcijas – Kamera ar energoatkarīgu atmiņu, no kuras, izslēdzot kameru vai uzņemot jaunus attēlus, ierakstītie attēli tiek izdzēsti – Klasifikācija Kombinētās nomenklatūras apakšpozīcija 85258030 – Regulas Nr. 113/2014 piemērošana pēc analoģijas – Klasificēšana Kombinētās nomenklatūras apakšpozīcijā 85258019 “liela ātruma kameras – Regulas spēkā neesamība

(Padomes Regulas Nr. 2658/87 I pielikuma apakšpozīcijas 85258019 un 85258030; Komisijas Regula Nr. 113/2014)

Kombinētās nomenklatūras apakšpozīcija 85258030, kas noteikta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu, redakcijā, kas izriet no Komisijas Īstenošanas regulas (ES) Nr. 1001/2013 (2013. gada 4. oktobris), ir jāinterpretē tādējādi, ka tā attiecas uz tādu kameru kā pamatlietā aplūkotā, ar kuru ir iespējams uzņemt lielu skaitu fotoattēlu sekundē un tos saglabāt kameras energoatkarīgajā iekšējā atmiņā, no kuras, izslēdzot kameru, tie tiek izdzēsti, un Komisijas Īstenošanas regula (ES) Nr. 113/2014 (2014. gada 4. februāris) par dažu preču klasifikāciju Kombinētajā nomenklatūrā, tā kā tā pēc analoģijas ir piemērojama precēm ar tādām pašām pazīmēm kā minētajai kamerai, nav spēkā.

No tā izriet, ka izšķirošais elements, lai nošķirtu KN apakšpozīcijā 85258030 ietvertās digitālās fotokameras no KN apakšpozīcijā 85258019 ietvertajām televīzijas kamerām, ir digitālo fotokameru spēja ierakstīt nekustīgus attēlus iekšējā atmiņā vai citā iekšējā glabāšanas ierīcē.

Ņemot vērā, ka nav precizēts, tieši cik ilgtspējīgai ir jābūt šādai iekšējai atmiņai vai glabāšanas ierīcei, ar strīdus kameru veiktā attēlu ierakstīšana iekšējā energoatkarīgajā atmiņā ir jāuzskata par ierakstīšanu šo skaidrojumu izpratnē, un nav nozīmes tam, ka, kameru izslēdzot vai uzņemot jaunus kadrus, ierakstītie attēli tiek izdzēsti.

No Tiesas judikatūras izriet, ka klasifikācijas regulas, kāda ir Regula Nr. 113/2014, piemērošanā pēc analoģijas precēm, kas ir analogas tām, uz ko attiecas šī regula, ir jāizmanto KN saskanīga interpretācija un vienlīdzīga attieksme pret saimnieciskās darbības subjektiem (šajā nozīmē skat. spriedumu, 2006. gada 13. jūlijs, Anagram International, C‑14/05, EU:C:2006:465, 32. punkts).

Īstenošanas regulā Nr. 113/2014 norādīto aparātu pazīmes un objektīvās īpašības ir līdzīgas pamatlietā aplūkotajai kamerai. Ar šiem aparātiem, tāpat kā ar strīdus kameru, ir iespējams uzņemt lielu skaitu digitālu fotoattēlu sekundē, tie ir aprīkoti ar CMOS momentuzņēmuma aizslēgu un energoatkarīgu iekšējo atmiņu, no kuras, kameru izslēdzot, attēli tiek dzēsti, un šos aparātus var izmantot, lai pētītu parādības, kam ir raksturīgs ārkārtīgi liels ātrums.

No tā izriet, ka Īstenošanas regula Nr. 113/2014 pēc analoģijas ir piemērojama pamatlietā aplūkotajai kamerai un ka tādējādi ir jāpārbauda šīs regulas spēkā esamība.

Tā kā, pretēji tam, kas izriet no KN apakšpozīcijas 85258030, ar Īstenošanas regulu Nr. 113/2014 aparāti, ar kuriem attēli tiek īslaicīgi ierakstīti energoatkarīgajā atmiņā, tiek izslēgti no šīs apakšpozīcijas un līdz ar to “liela ātruma kameras” tiek klasificētas KN apakšpozīcijā 85258019, šī Īstenošanas regula nav saderīga ar KN apakšpozīcijas 85258030 piemērojamību.

(skat. 30., 33., 45.–47., 50., 53. punktu un rezolutīvo daļu)